SPOROČILO ZA JAVN OST

**79. redna seja Vlade Republike Slovenije**

2. junij 2021

**Poročilo glede opravljenih nadzorov Zdravstvenega inšpektorata Republike Slovenije v zvezi z nadzorom SARS-CoV-2**

V obdobju od 24. 5. do 30. 5. 2021 je bilo skupno število opravljenih nadzorov vseh inšpekcijskih organov, določenih v PKP7, 2.484. Izrečenih je bilo 24 prekrškovnih sankcij, 182 opozoril po Zakonu o prekrških in 194 upravnih ukrepov.

Zdravstveni inšpektorat RS je od tega opravil 580 nadzorov, izrekel pa 41 opozoril po Zakonu o prekrških in 15 upravnih ukrepov.

Vir: Ministrstvo za zdravje

**Poročilo Zdravstvenega inšpektorata Republike Slovenije o izvajanju nadzora cepljenja proti COVID-19**

V tednu od 24. do 30. maja 2021 sta bila na podlagi prejetih prijav opravljena dva nadzora nad izvajanjem cepljenja v skladu s Nacionalno strategijo cepljenja proti COVID-19. Neskladnosti ni bilo ugotovljenih.

Vir: Ministrstvo za zdravje

**Poročilo o ukrepih Policije za preprečevanje širjenja SARS-CoV-2**

Vlada Republike Slovenije je obravnavala Poročilo o ukrepih Policije za preprečevanje širjenja novega koronavirusa (SARS-CoV-2).

Od 25. do 31. maja 2021 je policija prejela devet prijav o kršitvah odloka, lastnih ugotovitev o kršitvah je bilo 109. Izrekla je 92 opozoril ali ukazov po ZNPPol ali ZNB in uvedla 36 prekrškovnih postopkov po ZNB (PKP5).

30. maja 2021 se je začela uporabljati sprememba Zakona o nalezljivih bolezni, ki na novo uvaja karanteno na domu. Policisti namesto izdajanja potrdil o napotitvi v karanteno na domu osebi, ki prihaja s tveganega območja, posredujejo v podpis izjavo o seznanitvi z napotitvijo v karanteno na domu. Če se oseba s podpisom izjave ne strinja, policist posreduje podatke Ministrstvu za zdravje, ki ji izda odločbo o karanteni na domu.

Policija je od 25. do 31. maja 2021 na meji vročila 5618 potrdil in izjav o napotitvi v karanteno na domu, kar je za 21 % več kot teden prej. Od tega je policija 30. in 31. maja 2021 izdala 3696 izjav o napotitvi v karanteno na domu. V 42 primerih so osebe zavrnile podpis izjave in je policija njihove podatke posredovala Ministrstvu za zdravje za izdajo odločbe o karanteni na domu.

Glede na državo prihoda je bilo največ napotitev v karanteno na domu izročenih za osebe, ki so pripotovale iz Bosne in Hercegovine (3276), Kosova (853), Hrvaške (549) in Severne Makedonije (409). Na mejnih prehodih in kontrolnih točkah je policija zavrnila 54 oseb, kar je za 42 odstotkov manj kot teden prej.

V tem času je bilo obravnavanih 109 oseb, ki so nedovoljeno prestopile zunanjo mejo. Letos do 31. maja je policija obravnavala 2286 nezakonitih migrantov. Obravnavala je 62 primerov, v katerih je bilo prijetih 78 tihotapcev ljudi (64 tujcev in 14 slovenskih državljanov) s 557 nezakonitimi migranti. Za 60 tihotapcev ljudi je bil odrejen pripor.

Vir: Ministrstvo za notranje zadeve

**Tedensko poročilo o realizaciji sklepa vlade o izvedenih aktivnostih za lažji dostop prebivalcev do storitev zaupanja**

Vlada Republike Slovenije se je seznanila s tedenskim poročilom o realizaciji sklepa Vlade RS z dne 21. maja 2021 o izvedenih aktivnostih za lažji dostop prebivalcev do storitev zaupanja.

Ministrstvo za javno upravo (MJU), skupaj z Ministrstvom za zdravje (MZ), Vlado RS seznanja s z aktivnostmi za izdajo digitalnega zelenega potrdila (DZP) in izvedbo ter tehnično koordinacijo aktivnosti za omogočanje lažjega dostopa do mobilne identitete smsPASS.

DIGITALNO ZELENO POTRDILO

MZ je v času od 24. do 28. 5. 2021 izvedel med drugimi tudi naslednje aktivnosti: pripravljene so bile specifikacije za širitev šifrantov cepiv na DZP, pripravila so se poslovna pravila za izdajo DZP, pripravilo se je okolje za selitev DZP na eZDRAVJE infrastrukturo za sprejemni test, nadgradil se je elektronski register cepljenih oseb in nezaželenih učinkov po cepljenju (eRCO) za kontrolo podatkov o cepljenju za napačne / podvojene vnose (hitrejše reševanje napak, ki bodo nastali pri generiranju DZP)…

Glede na izvedene aktivnosti MZ ocenjuje, da izvedba aktivnosti poteka skladno z načrtom.

LAŽJI DOSTOP DO MOBILNE IDENTITETE smsPASS

Do vključno 2. junija 2021 so bile s strani MJU izvedene številne aktivnosti za omogočanje lažjega dostopa do mobilne identitete smsPASS. Med drugim: usposabljanja za zaposlene na upravnih enotah, ki bodo dodatno izvajali naloge prijavne službe smsPASS in usposabljanja za zaposlene v upravnih organih, ki bodo dodatno izvajali naloge prijavne službe smsPASS, MJU je v sodelovanju z MZ pripravil letak s predstavitvijo postopka pridobitve in uporabe smsPASS ter dostopa do portala zVEM, ki bo uporabnikom na voljo na cepilnih centrih…

Več podrobnosti v tej zvezi bosta jutri, v četrtek, 3. junija 2021, na novinarski konferenci predstavila minister za zdravje Janez Poklukar in minister za javno upravo Boštjan Koritnik.

Vir: Ministrstvo za javno upravo

**Odlok o finančnem nadomestilu zaradi izpada dohodka pridelovalcem jedilnega krompirja**

Vlada je izdala Odlok o finančnem nadomestilu zaradi izpada dohodka pridelovalcem jedilnega krompirja zaradi posledic drugega vala epidemije covid-19 za obdobje od 1. oktobra 2020 do 31. marca 2021 in ga objavi v Uradnem listu. Sredstva za izvajanje odloka se zagotovijo iz proračuna RS.

Namen ukrepa je dodelitev finančne pomoči pridelovalcem jedilnega krompirja zaradi izpada dohodka zaradi posledic drugega vala epidemije covid-19, na podlagi 116. člena Zakona o interventnih ukrepih za omilitev posledic drugega vala epidemije covid-19, zaradi najmanj 30 odstotnega izpada dohodka glede na povprečje zadnjih treh let 2017-2019. Vzroki za izpad dohodka so nezmožnost prodaje zalog krompirja, zmanjšana prodaja količin krompirja zaradi zaprtja sektorja HoReCa (hotelirstvo, restavracije, catering), zmanjšana prodaja količin krompirja v trgovine, javne zavode, povečanje stroškov zaradi daljšega skladiščenja in hlajenja krompirja. Izdelane so bile ocene na podlagi modelnih kalkulacij za jedilni krompir, ki so izkazale, da se je zaradi posledic covid-19 dohodek neto dodana vrednost (NDV) pri pridelavi jedilnega krompirja letine 2020 v primerjavi s povprečjem 2017–2019 zmanjšal za več kot 30 %. Pri doseženem pridelku krompirja med 30 tonami/hektar in 50 tonami/hektar pridelka 2020 je ocenjen izpad dohodka med 32 % in 62 %.

V skladu z 59. členom Zakona o dodatnih ukrepih za omilitev posledic covid-19 se bo upravičencem, na podlagi podatkov iz uradnih evidenc, izdala informativna odločba.

Pogoji za dodelitev finančnega nadomestila:

* v letu 2020 je pridelovalec krompirja vložil zbirno vlogo v skladu z uredbo, ki ureja izvedbo ukrepov skupne kmetijske politike in na njivskih površinah prijavil najmanj od vključno 0,5 ha jedilnega krompirja;
* na dan uveljavitve tega odloka bo vpisan v register kmetijskih gospodarstev;
* na dan uveljavitve tega odloka ne sme biti v stečaju, prisilni likvidaciji ali v osebnem stečaju;
* za nakazilo dodeljenih sredstev ima odprt transakcijski račun v skladu s 35. členom Zakona o kmetijstvu;
* na dan uveljavitve tega odloka ima poravnane zapadle davčne obveznosti in druge denarne nedavčne obveznosti v skladu z zakonom, ki ureja finančno upravo, v višini, ki presega 50 eurov;
* finančno nadomestilo se zniža za že prejeti mesečni temeljni dohodek v obdobju 1. 10. 2020 - 31. 3. 2021.

Finančno nadomestilo se dodeli v skladu s Sporočilom Komisije Začasni okvir za ukrepe državne pomoči v podporo gospodarstvu ob izbruhu covid-19, zadnjič spremenjenim s sporočilom Komisije Peta sprememba začasnega okvira za ukrepe državne pomoči v podporo gospodarstvu ob izbruhu covid-19 in sprememba Priloge k Sporočilu Komisije državam članicam o uporabi členov 107 in 108 Pogodbe o delovanju Evropske unije za kratkoročno zavarovanje izvoznih kreditov.

Višina pavšalnega finančnega nadomestila znaša 1.200 evrov na hektar prijavljenih površin jedilnega krompirja. Najvišja skupna višina finančnega nadomestila na upravičenca, izplačana po tem odloku ne sme presegati 20.000 evrov. Ministrstvo za kmetijstvo, gozdarstvo in prehrano ocenjuje, da bo finančno pomoč uveljavljalo 606 upravičencev, kar znaša do 1.479.840 evrov, prijavljenih površin krompirja pa predvidoma do 1.355 ha.

Vir: Ministrstvo za kmetijstvo, gozdarstvo in prehrano

**Odlok o začasni prepovedi ponujanja in prodajanja blaga in storitev potrošnikom v Republiki Sloveniji**

Vlada je zaradi omejitve gibanja prebivalstva ter zajezitve in obvladovanja epidemije covid-19 sprejela nov Odlok o začasni prepovedi ponujanja in prodajanja blaga in storitev potrošnikom v Republiki Sloveniji. Ponovno se sproščajo dejavnosti v skladu z Načrtom sproščanja ukrepov ob pojenjanju pandemije covid-19 z dne 7. januarja 2021, kot je bil spremenjen dne 9. aprila 2021.

Od ponedeljka, 7. junija 2021, nadalje **sproščamo** omejitve pri **izvajanju dimnikarskih storitev** in **gradbenih del**. Pri **osebnem prevzemu blaga, hrane ali pijače** ukinjamo prepoved konzumiranja prevzete hrane in pijače na prevzemnih mestih.

Rahljamo tudi omejitve pri **ponujanju nastanitvenih storitev**. Nastanitveni obrati, ki imajo do 60 nastanitvenih enot, lahko od ponedeljka naprej ponujajo nastanitvene storitve do 45 nastanitvenih enot. Nastanitveni obrati, ki imajo nad 60 nastanitvenih enot, pa lahko ponujajo nastanitvene storitve do 75 % zasedenosti nastanitvenega obrata, kar velja tudi za kampe. Dovoljen delež zasedenosti razpoložljivih sedišč dvigujemo še na področju **izvajanja kongresne dejavnosti**, in sicer na 75 %.

Pomembna novost je tudi **dostopnost bazenov za vse goste**, ki izpolnjujejo pogoj PCT, slednjega morajo izpolnjevati tudi zaposleni. Vseeno tudi tu omejujemo zasedenost razpoložljivih kapacitet na 75 %.

Pri **trgovskih centrih** se namesto zagotavljanja 20 m2 na posamezno stranko določa obveznost zagotavljanja 10 m2 na posamezno stranko v celotnem trgovskem centru.

Vir: Ministrstvo za gospodarski razvoj in tehnologijo

**Za vstop v državo poleg negativnega testa PCR spet veljaven tudi hitri test**

Vlada Republike Slovenije je izdala Odlok o spremembah in dopolnitvah Odloka o določitvi pogojev vstopa v Republiko Slovenijo zaradi zajezitve in obvladovanja nalezljive bolezni COVID-19 in ga objavi v Uradnem listu Republike Slovenije. Odlok začne veljati 5. junija in velja do vključno 13. junija 2021.

***Za vstop v državo poleg negativnega PCR veljaven tudi test HAG***

Brez napotitve v karanteno na domu lahko v Slovenijo vstopi tudi oseba, ki predloži dokazilo o negativnem rezultatu testa PCR ali testa HAG, ki ni starejši od 48 ur od odvzema brisa.

Test PCR je ustrezen, če je opravljen v državah članicah Evropske unije, državah članicah schengenskega območja, Avstraliji, Izraelu, Kanadi, Novi Zelandiji, Rusiji, Srbiji, Združenem kraljestvu Velike Britanije in Severne Irske ali Združenih državah Amerike, na kontrolnih točkah na letalskih povezavah za mednarodni zračni promet pa tudi, če je opravljen v Turčiji.

Test HAG je ustrezen, če je opravljen v državah članicah Evropske unije, državah članicah schengenskega območja, Avstraliji, Izraelu, Kanadi, Novi Zelandiji, Rusiji, Srbiji, Združenem kraljestvu Velike Britanije in Severne Irske ali Združenih državah Amerike, na kontrolnih točkah na letalskih povezavah za mednarodni zračni promet pa tudi, če je opravljen v Turčiji, in je naveden na skupnem seznamu hitrih antigenskih testov, ki je objavljen na povezavi: <https://ec.europa.eu/health/sites/default/files/preparedness_response/docs/covid-19_rat_common-list_en.pdf>. Veljajo testi HAG vseh proizvajalcev s seznama, ne glede na to, ali so označeni z rumeno ali belo barvo.

Za prebolevnike in cepljene osebe ni sprememb in lahko vstopijo brez napotitve v karanteno.

***Prihod iz varnega območja***

Oseba, ki prihaja z območja, ki ni na rdečem ali temno rdečem seznamu, lahko vstopi v Slovenijo brez napotitve v karanteno na domu, če ob vstopu predloži dokazilo, da je pred vstopom najmanj pet dni neprekinjeno prebivala na območju, ki ni na rdečem ali temno rdečem seznamu. Novo pri tem je, da mora oseba **dokazilo predložiti le za obdobje od odhoda iz Slovenije do vrnitve vanjo, če je to obdobje krajše od pet dni**. Če ne predloži ustreznih dokazil, se šteje, da prihaja z območja na rdečem oziroma temno rdečem seznamu.

***Temno rdeči seznam***

Države članice EU/schengenskega območja:

1. Francija (samo posamezne administrativne enote): čezmorsko ozemlje Guyane
2. Lihtenštajn
3. Litva (samo posamezne administrativne enote): administrativna enota Sostinės regionas
4. Švedska (samo posamezne administrativne enote): administrativna enotaÖvre Norrland

Pri tretjih državah ni sprememb.

***Rdeči seznam***

Države članice EU/schengenskega območja:

1. Andora
2. Avstrija (samo posamezne administrativne enote): Tirolska in Predarlska
3. Belgija
4. Ciper
5. Češka (samo posamezne administrativne enote): Moravskoslezsko
6. Danska (samo posamezne administrativne enote): Hovedstaden, Sjælland, Midtjylland in Nordjylland
7. Estonija
8. Francija (samo posamezne administrativne enote): Ile-de-France, Centre-Val de Loire, Bourgogne-Franche-Comté, Normandija, Hauts-de-France, Grand Est, Pays de la Loire, Bretanja, Occitanie, Auvergne-Rhône-Alpes, Provence-Alpes-Côte d’Azur, čezmorsko ozemlje Guadeloupe in čezmorsko ozemlje La Réunion
9. Grčija (samo posamezne administrativne enote): Attiki, Notio Aigaio, Kriti, Kentriki Makedonia, Dytiki Makedonia, Ipeiros, Thessalia, Dytiki Ellada, Sterea Ellada
10. Hrvaška (samo posamezne administrativne enote): Panonska Hrvatska, Jadranska Hrvatska, Grad Zagreb in Sjeverna Hrvatska
11. Italija(samo posamezne administrativne enote): Valle d’Aosta, Campania, Puglia, Basilicata, Kalabrija, Toskana
12. Latvija
13. Litva (samo posamezne administrativne enote): Vidurio ir vakarų Lietuvos regionas
14. Luksemburg
15. Nemčija
16. Nizozemska
17. Norveška (samo posamezne administrativne enote): Agder in Vestfold og Telemark
18. Poljska (samo posamezne administrativne enote): Wielkopolskie in Opolskie
19. Slovaška
20. Španija (samo posamezne administrativne enote): Andaluzija, Aragón, Castilla y León, Castilla-La Mancha, katalonija, La Rioja, Madrid, Melilla, Murcia, País Vasco
21. Švedska (samo posamezne administrativne enote): Stockholm, Östra Mellansverige, Småland med öarna, Sydsverige, Västsverige, Norra Mellansverige, Mellersta Norrland
22. Švica
23. Vatikan

Pri tretjih državah je dodana Dominikanska republika, črtane pa so Kosovo, Severna Makedonija ter Sao Tome in Principe.

Vir: Ministrstvo za notranje zadeve

**Vlada izdala Odlok o omejitvah in načinu izvajanja javnega prevoza potnikov**

Vlada Republike Slovenije je z Odlokom o omejitvah in načinu izvajanja javnega prevoza potnikov na ozemlju RS z dne 22. 4. 2021 do vključno 2. 5. 2021 določila pogoje za izvajanje avtotaksi prevozov, izvajanje javnih linijskih prevozih, posebnih linijskih prevozih, stalnih izvenlinijskih prevozih in občasnih prevozih potnikov ter obratovanje žičniških naprav. Navedeni odlok je bil s sprejemom Odloka o spremembah določenih Odlokov, izdanih na podlagi Zakona o nalezljivih boleznih podaljšan do vključno 6. junija 2021.

Predlog odloka dopušča obratovanje žičniških naprav in njim pripadajočih smučarskih prog v skladu s priporočili Nacionalnega inštituta za javno zdravje in pod pogojem, da upravljavec naprav zagotovi testiranje na virus SARS-CoV-2 s testi HAG v organizaciji pooblaščenega izvajalca na vstopni točki na smučišče. Če upravljavec naprav navedenega pogoja iz objektivnih razlogov ne more izpolniti bo uporaba žičniških naprav in njim pripadajočih smučarskih prog dovoljena osebam, ki upravljavcu naprav predložijo negativni rezultat testa PCR ali testa HAG, ki ni starejši od sedmih dni, ter otrokom do vključno 12. leta starosti v spremstvu staršev.

Predložitev negativnega rezultata testa tudi ni potrebna za kategorizirane in profesionalne športnike, trenerje in drugo spremljevalno osebje za izvedbo tekem in treningov. Negativni test tudi ni potreben za vse druge uporabnike, ki imajo dokazila o cepljenju zoper COVID-19, s katerim oseba dokazuje, da je poteklo določeno število dni od prejema prvega oz. drugega odmerka cepiva, odvisno od proizvajalca cepiva. Dokazila o testiranju se upoštevajo, če so bila izdana v državah članicah Evropske unije, državah članicah schengenskega območja, Avstraliji, Izraelu, Kanadi, Novi Zelandiji, Ruski federaciji, Združenem kraljestvu Velike Britanije in Severne Irske, Združenih državah Amerike in Turčije ali Srbije.

Za voznike avtotaksi prevozov, izvajanje javnih linijskih prevozih, posebnih linijskih prevozih, stalnih izvenlinijskih prevozih in občasnih prevozih potnikov se podaljša veljavnost sedaj veljavnih določb. Kar pomeni, da je za voznike in potnike obvezna uporaba obrazne zaščitne maske. Pri javnih linijskih medkrajevnih prevozih, posebnih linijskih in občasnih prevozih potnikov, ki se izvajajo z vozili kategorije M2 in M3, je število potnikov omejeno na število registriranih potnikov v vozilu. Voznik mora enkrat tedensko opraviti testiranje na virus SARS-CoV-2 z metodo verižne reakcije s polimerazo ali s hitrimi antigenskimi testi in imeti negativen rezultat testa. Pri posebnih linijskih prevozih, stalnih izven linijskih prevozih potnikov in občasnih prevozih potnikov, ki se izvajajo z vozili kategorije M1 z največ osmimi sedeži za potnike, je lahko zasedenih osem sedežev. Za voznika in potnike je obvezna uporaba obrazne zaščitne maske.

V javnem prevozu oseb v železniškem prometu mora spremljevalno osebje enkrat tedensko opraviti testiranje na virus SARS-CoV-2 in imeti negativen rezultat testa.

Testiranje ni potrebno za voznike v javnih linijskih prevozih, posebnih linijskih prevozih, stalnih izvenlinijskih prevozih in občasnih prevozih potnikov, spremljevalno osebje v železniškem prometu in voznike avtotaksi prevozov, če imajo:

* dokazilo o cepljenju zoper COVID-19, s katerim dokazujejo, da je od prejema drugega odmerka cepiva Comirnaty proizvajalca Biontech/Pfizer preteklo najmanj sedem dni, COVID-19 Vaccine proizvajalca Moderna najmanj 14 dni, Sputnik V proizvajalca Russia’s Gamaleya National Centre of Epidemiology and Microbiology najmanj 14 dni, CoronaVac proizvajalca Sinovac Biotech najmanj 14 dni ali COVID-19 Vaccine proizvajalca Sinopharm najmanj 14 dni,
* dokazilo o cepljenju zoper COVID-19, s katerim dokazujejo, da je od prejema prvega odmerka cepiva Vaxzevria (COVID-19 Vaccine) proizvajalca AstraZeneca ali Covishield proizvajalca Serum Institute of India/AstraZeneca preteklo najmanj 21 dni,
* dokazilo o cepljenju zoper COVID-19, s katerim dokazujejo, da je od prejema odmerka cepiva COVID-19 Vaccine Janssen proizvajalca Johnson in Johnson/Janssen-Cilag preteklo najmanj 14 dni,
* potrdilo o pozitivnem rezultatu testa PCR, ki je starejši od 10 dni, razen, če zdravnik presodi drugače, vendar ni starejši od šest mesecev,
* potrdilo zdravnika, da so preboleli COVID-19 in od začetka simptomov ni minilo več kot šest mesecev, ali
* dokazilo iz pete alineje tega odstavka ali potrdilo iz prejšnje alineje in dokazilo o cepljenju z enim odmerkom enega od cepiv zoper COVID-19 iz druge do četrte alineje tega odstavka, pri čemer so bili cepljeni v obdobju več kot šest mesecev do največ osem mesecev od začetka simptomov, pri čemer se zaščita vzpostavi z dnem cepljenja.

Testiranja so torej oproščene tudi osebe oziroma uporabniki, ki so preboleli COVID-19, in so bile v obdobju več kot šest mesecev do največ osem mesecev od začetka simptomov cepljeni z enim odmerkom katerega koli cepiva, glede katerega odlok priznava dokazilo o cepljenju zoper COVID-19, pri čemer se zaščita vzpostavi z dnem cepljenja.

Odlok začne veljati 7. junija 2021 in velja do vključno 13. junija 2021.

Vir: Ministrstvo za infrastrukturo

**Podaljšanje začasnih omejitev kolektivnega uresničevanja verske svobode, z dopolnitvijo omejitve števila oseb**

Vlada je na današnji seji z novelo odloka podaljšala veljavnost Odloka o začasnih omejitvah kolektivnega uresničevanja verske svobode v Republiki Sloveniji. Poleg podaljšanja veljavnosti odloka je v noveli dopolnjena opredelitev, koliko oseb lahko v zaprtih prostorih ali na prostem kolektivno uresničuje versko svobodo.

Odslej bo lahko v zaprtem prostoru in na odprti površini, kjer se za kolektivno uresničevanje verske svobode uporabljajo tudi fiksni sedeži, zasedenih do 50 % razpoložljivih sedišč. Ob tem bo morala biti zagotovljena medosebna razdalja najmanj 1,5 metra, razen med člani skupnega gospodinjstva. Tam, kjer sedišč ni ali pa so ta postavljena, pa bo morala biti med udeleženci oziroma postavljenimi sedišči zagotovljena razdalja najmanj 1,5 metra, razen med osebami iz skupnega gospodinjstva.

Opozorimo naj, da je število udeležencev v zaprtih prostorih in na prostem še vedno omejeno na eno osebo na 10 kvadratnih metrov oziroma več oseb iz skupnega gospodinjstva.

Ostali pogoji in omejitve pri kolektivnem uresničevanju verske svobode ostajajo nespremenjeni.

Novela odloka, ki začne veljati naslednji dan po objavi v Uradnem listu Republike Slovenije, podaljšuje veljavnost odloka do vključno 13. junija 2021.

Vir: Ministrstvo za kulturo

**Vlada sprejela Odlok o spremembah določenih odlokov, izdanih na podlagi Zakona o nalezljivih boleznih**

Z Odlokom o spremembah določenih odlokov, izdanih na podlagi Zakona o nalezljivih boleznih se podaljšuje veljavnost odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v teh odlokih. Vsebina odlokov ostaja nespremenjena, le za sedem dni se podaljšuje veljavnost ukrepov, ki jih vsebujejo.

Z odlokom se do 13. junija 2021 podaljšuje veljavnost ukrepov iz naslednjih odlokov:

* Odlok o začasni prepovedi zbiranja ljudi zaradi preprečevanja okužb s SARS-CoV-2;
* Odlok o omejitvah in načinu izvajanja ponujanja in prodajanja blaga in storitev neposredno potrošnikom na področju voznikov in vozil v Republiki Sloveniji;
* Odlok o začasnih ukrepih za zmanjšanje tveganja okužbe in širjenja okužbe z virusom SARS-CoV-2;
* Odlok o obvezni namestitvi razpršilnikov za razkuževanje rok v večstanovanjskih stavbah.

Vlada se tedensko seznani s strokovnim mnenjem Strokovne skupine za zajezitev in obvladovanje epidemije COVID-19 pri Ministrstvu za zdravje o utemeljenosti ukrepov za zajezitev in obvladovanje epidemije nalezljive bolezni COVID-19. Na podlagi zadnje ocene se je vlada odločila za podaljšanje veljavnosti odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v navedenih odlokih.

Vir: Ministrstvo za zdravje

**Program predsedovanja Republike Slovenije Svetu Evropske unije**

Vlada Republike Slovenije je sprejela šestmesečni program predsedovanja Republike Slovenije Svetu Evropske unije v drugi polovici leta 2021s prednostnimi nalogami.

Slovenija bo od 1. julija do 31. decembra 2021 predsedovala Svetu Evropske unije. To bo njeno drugo predsedovanje. Vlada je vzpostavila posebno organizacijsko strukturo za priprave in izvedbo predsedovanja ter sprejela konkretne cilje ter akterje in roke za njihovo izvedbo. Bistveni elementi programskega okvira vsakega predsedovanja Svetu EU so šestmesečni program predsedovanja s prednostnimi nalogami predsedstva in okvirni začasni dnevni redi za vodenje vsake sestave Sveta Evropske unije.

Šestmesečni program temelji na strateški agendi Evropske unije za obdobje 2019-2024, ki so jo sprejeli voditelji držav članic in je usklajen z 18-mesečnim programom Sveta, ki pokriva obdobje tria predsedujočih držav – Nemčije, Portugalske in Slovenije. V pripravo šestmesečnega programa predsedovanja so bile vključene vsebine, ki so že v obravnavi v Svetu Evropske unije, oziroma v njegovih posameznih delovnih telesih, in zadeve, ki jih je Evropska komisija predlagala v strateških dokumentih in programu dela za leto 2021. Ob tem je bilo treba pri načrtovanju upoštevati tudi nove okoliščine, ki jih je povzročila pandemija covid-19.

Ključne vsebine šestmesečnega programa slovenskega predsedovanja Svetu EU so razdeljene na **štiri prioritetne sklope**:

1. ***Odpornost, okrevanje in strateška avtonomija Evropske unije***

Ključna naloga Slovenije v času predsedovanja Svetu EU bo krepitev odpornosti Unije na krize in okrevanje evropskega gospodarstva, ki bo temeljilo na digitalnem in zelenem prehodu.

1. ***Konferenca o prihodnosti Evrope***

Namen konference, vodene v tesnem sodelovanju med tremi glavnimi institucijami EU, je razprava z državljani, v katero so poleg institucij EU vključeni tudi nacionalni parlamenti in drugi zainteresirani deležniki. Razprave o prihodnosti Evrope bodo potekale v okviru plenarnih zasedanj konference, okroglih miz državljanov in nacionalnih posvetovanj v posameznih državah članicah.

1. ***Unija evropskega načina življenja, vladavine prava in enakih meril za vse***

Na podlagi letnega poročila Evropske komisije o vladavini prava bo Slovenija v Svetu EU vodila letni dialog, in sicer splošno razpravo o stanju vladavine prava v EU ter razpravo o posameznih državah članicah. Letni dialog o vladavini prava bomo vodili v smer, ki države članice povezuje v skupnost evropskih vrednot.

1. ***Verodostojna in varna Evropska unija, sposobna zagotavljati varnost in stabilnost tudi v svoji soseščini***

Slovensko predsedstvo bo prispevalo k učinkovitemu uveljavljanju interesov in vrednot EU v svetu. Na področju zunanjih odnosov EU bosta osrednji prioriteti zlasti krepitev transatlantskih odnosov ter podpora državam na Zahodnem Balkanu pri približevanju evroatlantskim povezavam. Slovenija bo Svet EU vodila v smeri nadaljevanja procesa širitve EU ter krepitve evropske perspektive držav v regiji.

Vir: Ministrstvo za zunanje zadeve